google/wiki40b huggingface dataset:
Άρνε Νες

Οικοσοφία T

Η Οικοσοφία T, ως διακριτή από τη βαθειά οικολογία, ήταν αρχικά το όνομα της προσωπικής του φιλοσοφίας. Άλλοι, όπως ο Γουόργουϊκ Φοξ ερμήνευσαν τη βαθειά οικολογία του ως δέσμευση στις προσωπικές πεποιθήσεις του Νες για την οικοσοφία T. Το T φαίνεται πως αναφερόταν στο Τβεργκαστάιν, όπου έγραψε πολλά από τα βιβλία του, και αντανακλούσε τις απόψεις του Νες ότι ο καθένας θα πρέπει να αναπτύξει τη δική του φιλοσοφία.
Αν και πλούσια και σύνθετη η οικοσοφία στον πυρήνα της υποδεικνύει τη συνειδητοποίηση του εαυτού. Σύμφωνα με τον Νες κάθε ύπαρξη, είτε ανθρώπινη, είτε ζωική, ή φυτική, έχει εξίσου δικαίωμα να ζήσει και να ανθίσει. Μέσω του Εαυτού με κεφαλαίο Ε, ο Νες δίνει έμφαση στη συνειδητοποίηση των μικρότερων εαυτών μέσα σε κάθε άνθρωπο και τη συνειδητοποίηση ότι οι εαυτοί είναι τμήμα του οικοσφαιρικού συνόλου. Σε αυτό το σύνολο είναι δυνατόν να συνειδητοποιηθεί ο αληθινός οικολογικός Εαυτός. Πρακτικά, ο όρος αυτοσυνειδητοποίηση για τον Νες σημαίνει πως, αν δε γνωρίζει κάποιος με ποιο τρόπο τα αποτελέσματα της δράσης του επηρεάζουν άλλα πλάσματα, τότε καλύτερα να μη δρα.
Αλλιίνη

Ιδιότητες

Η αλλιίνη είναι άοσμη ουσία. Όταν ο φλοιός του σκόρδου καταστρέφεται, τότε απελευθερώνεται το ένζυμο αλλιινάση που καταλύει τη διάσπαση της αλλιίνης. Αποτέλεσμα αυτής της διεργασίας είναι ο σχηματισμός της αλλισίνης, η οποία είναι η ένωση που δίνει στο φρεσκοκομμένο σκόρδο την έντονη χαρακτηριστική οσμή του.
Εκτός από τις χρήσεις του στη μαγειρική, το σκόρδο έχει χρησιμοποιηθεί από την αρχαιότητα μέχρι σήμερα σαν θεραπευτικός παράγοντας για διάφορες παθήσεις. Παρά το γεγονός ότι σε πολλές περιπτώσεις οι υποτιθέμενες ευεργετικές επιδράσεις δεν είναι επιβεβαιωμένες, επιστημονικές μελέτες έχουν δείξει ότι η αλλιίνη είναι υπεύθυνη για την αντιοξειδωτική δράση του σκόρδου, καθώς δεσμεύει ελεύθερες ρίζες.
Φίλιππος (γιος Αντίγονου Μονόφθαλμου)

Βιογραφικά στοιχεία

Οι πληροφορίες που διαθέτουμε για τη ζωή του είναι εξαιρετικά περιορισμένες. Γνωρίζουμε πως εστάλη από τον πατέρα του το 310 π.Χ. στον Ελλήσποντο ως επικεφαλής μιας στρατιάς που είχε επιφορτιστεί με την αποστολή της καταστολής μιας επανάστασης πόλεων που υποκίνησε ο Φοίνικας, πρώην αξιωματικός του πατέρα του. Περαιτέρω αναφορές σε τυχόν στρατιωτική του δράση δεν διασώζονται. Είναι γνωστό πως πέθανε σε νεανική ηλικία  το 306 π.Χ. (ο μεγαλύτερος αδελφός του Δημήτριος ήταν τότε 30 ετών), πιθανότατα στη νεοιδρυθείσα πρωτεύουσα του πατέρα του, την Αντιγόνεια, λίγο πριν την αναχώρηση του στρατού για την εκστρατεία κατά του Πτολεμαίου στην Αίγυπτο. Ο Αντίγονος μαθαίνουμε πως τον κήδεψε με βασιλικές τιμές.
Μαρίνα Καλογήρου

Βιογραφία

Γεννήθηκε στην Αθήνα το 1978. Σπούδασε στη Δραματική Σχολή του Γιώργου Κιμούλη ‘’Σύγχρονο Θέατρο Αθήνας’', και χορό (της Ακαδημίας I.S.T.D. του Λονδίνου). Παρακολούθησε μαθήματα σε διάφορες μορφές χορού όπως Oriental,Flamenco,Salsa,Jazz κ.α. Εργάστηκε ως χορεύτρια και δασκάλα χορού από το 1996-1999. Από το 1996 εργάζεται ως ηθοποιός. Η πρώτη της εμφάνιση στην τηλεόραση ήταν το 1996 στη σειρά Λόγω τιμής στο κανάλι MEGA. Στον κινηματογράφο έκανε το ντεμπούτο της το 2001 στην ταινία Αύριο θα'ναι αργά όπου είχε και τον πρωταγωνιστικό ρόλο. Είναι περισσότερο γνωστή για το ρόλο της στη ταινία του Χριστόφορου Παπακαλιάτη,  Αν... η οποία προβλήθηκε στον κινηματογράφο το 2012 σημειώνοντας μεγάλη επιτυχία. Στο θέατρο έχει πάρει μέρος σε πολλές παραστάσεις όπως Ο Συλλέκτης, Έγκλημα και τιμωρία, Εκκλησιάζουσες κ.α.
Άβεστα

Γεωγραφία

Η πόλη βρίσκεται στο νότιο τμήμα της κεντρικής Σουηδίας, στην ιστορική περιοχή Σβέαλαντ (Svealand), την μικρότερη από τις τρεις μεγάλες περιοχές στις οποίες διαιρείται η χώρα. Είναι κτισμένη στις όχθες του ποταμού Νταλ (ή Νταλέλβεν) (Dalälven), του δεύτερου σε μήκος ποταμού της Σουηδίας, ο οποίος μέσα στην Άβεστα αλλάζει κατεύθυνση και στρέφεται προς τα βορειοανατολικά, προς τον Βοθνιακό Κόλπο. Απέχει 100 χλμ. ΒΔ της Ουψάλα και 160 χλμ. περίπου της Στοκχόλμης, επίσης προς τα ΒΔ.

Ονομασία

Το όνομα της πόλης αναφέρεται για πρώτη φορά το 1303, ως Aghastadhum. Το πρόθημα aghe (προφέρεται ave) είναι της ίδιας προέλευσης με το σκανδιναβικό å «ρεύμα, μικρό ποτάμι», στην περίπτωση αυτή πιθανόν υπονοείται ο Αβέσταντφορς (Avestadfors), ένας παραπόταμος του μεγάλου ποταμού Νταλ. Το δεύτερο συνθετικό stadhum είναι παρόμοιας προέλευσης με το staed' «αγρόκτημα». Το 1643 η πόλη αναφέρεται με την ονομασία Åffwestafors.

Ιστορικά στοιχεία

Στα μεσαιωνικά χρόνια, φαίνεται ότι στην περιοχή είχε κατασκευαστεί χυτήριο μετάλλων, ενώ πολύ αργότερα, το 1636, ένα γιγαντιαίο ορυχείο χαλκού. Η Άβεστα, απέκτησε Χάρτα Δικαιωμάτων το 1641, υπό την πόλη Φάλουν (Falun), και το 1644 κατασκευάστηκε εργαστήριο κοπής χάλκινων νομισμάτων. Παρόλο που τα προνόμια της πόλης ανακλήθηκαν το 1688, λόγω του ανταγωνισμού με γειτονικές πόλεις, κυρίως του Φάλουν, και της συνεπακόλουθης σημαντικής μείωσης του πληθυσμού, χάλκινα νομίσματα συνέχισαν να κόβονται μέχρι το 1831 , ενώ τα εργαστήρια ήταν σε λειτουργία μέχρι το 1869. Η πόλη υπέστη σημαντικές καταστροφές από πυρκαγιά που ξέσπασε τον Σεπτέμβριο του 1803.
Τα δικαιώματα πόλης επαναχορηγήθηκαν το 1919, με τον πληθυσμό της να ανέρχεται στους 5000 κατοίκους, περίπου. Η πόλη απέκτησε σημαντικά εργοστάσια μεταλλουργίας σιδήρου, που αποτέλεσε τη βάση της οικονομίας της (Avesta AB, Outokumpu Stainless), ενώ ο πληθυσμός της πόλης αυξήθηκε σημαντικά.

Πληθυσμιακά στοιχεία

Η εξέλιξη πληθυσμού της Άβεστα έχει ως εξής: κάτοικοι 9.410 (1955), 20.387 (1965), 19.095 (1975), 16.071 (1995), 14.738 (2005), 14.506 (2010).

Οικονομία

Μεταλλουργία σιδήρου, παραγωγή ανοξείδωτου χάλυβα.

Πεζοπορία

Στην Άβεστα έχει την αφετηρία του το εθνικό μονοπάτι Bruksleden, συνολικού μήκους 250 χιλιομέτρων. Το μονοπάτι οδηγεί από την Άβεστα στην πόλη Βεστερός (Västerås) και διαιρείται σε 27 τμήματα (etapper), αντίστοιχα με τις περιοχές που συνδέει. Η διαδρομή περνάει ως επί το πλείστον μέσα από πυκνά δάση, λίμνες, και πολλά άλλα ενδιαφέροντα μέρη. Στις βιομηχανικές περιοχές από όπου περνά, μπορεί να επισκεφθεί κανείς μουσεία και νερόμυλους.
Αλβέρτος Άτσο Β΄ του Μιλάνου

Βιογραφικά

Ήταν ο μόνος γιος του Αλβέρτου-Άτσο Α΄ και ανέλαβε ήδη από το 1020 τα καθήκοντά του. Αύξησε τις κτήσεις του στη βόρεια Ιταλία. Το 1069-70 ενεπλάκη στη διαδοχή του Λα Μαν (Maine), μια και η 2η σύζυγός του Γκαρσέντε ήταν συγκληρονόμος. Έκανε τον γιο του Ούγο Ε΄ κόμη του Λα Μαν, αλλά έπρεπε πρώτα να κυριαρχήσει επί του Ροβέρτου Β΄ δούκα της Νορμανδίας, αρραβωνιαστικού της άλλης κληρονόμου. Στην Έριδα της περιβολής στην αρχή προσπάθησε να μεσολαβήσει, αλλά τελικά πήρε το μέρος του πάπα Γρηγορίου Ζ΄ εναντίον του Ερρίκου Δ΄ των Σαλίων.
Ο πρωτότοκος γιος του Γουέλφος Α΄ από την Καρινθία μετακινήθηκε στη Βαυαρία. Είναι ο ιδρυτής του Οίκου των Γουέλφων. Στο Έστε, που τότε ήταν λίγο μεγαλύτερο από χωριό, ο Αλβέρτος-Άτσο Β΄ έκανε ένα κάστρο κατοικία του. Το κληρονόμησε ο δευτερότοκος Φούλκων Α΄, ιδρυτής του Οίκου των Έστε.
Λεοζίνιο

Σταδιοδρομία

Ένας επιθετικός μέσος με δημιουργικό ρόλο, ο οποίος μπορεί επίσης να παίξει στα πλάγια, ο Λεοζίνιο ξεκίνησε την επαγγελματική του σταδιοδρομία με τη Βραζιλιάνικη ομάδα Βάσκο ντα Γκάμα, αλλά δεν κατάφερε να πρωταγωνιστήσει. Συνέχισε τη σταδιοδρομία του επιστρέφοντας στη Σπορτ Ρεσίφε, από τις ακαδημίες της οποίας αναδείχθηκε. Μετά την ένταξή του στην Τρέζε, προέκυψε ενδιαφέρον για αυτόν από ευρωπαϊκές ομάδες.  
Το 2007, μετακινήθηκε στον πρωταθλητή Ολυμπιακό, όπου απέτυχε να κάνει έστω μια εμφάνιση για την ομάδα και κυρίως δινόταν ως δανεικός σε συλλόγους. Από τότε έχει παίξει για επτά διαφορετικούς συλλόγους, μεταξύ των οποίων η γερμανική  Μπράουνσβαϊγκ, οι ελληνικοί ΟΦΗ, Απόλλων Πόντου, Πανσερραϊκός, Καλλονή, Ηρακλής και η τουρκική Ντενίζλισπορ. 
Στις 27 Μαΐου 2017, υπέγραψε διετές συμβόλαιο με την ΑΕΛ. Στις 26 Νοεμβρίου 2017, σημείωσε το πρώτο του γκολ για την ομάδα, στην εκτός έδρας ήττα με 3-1 από τον Παναιτωλικό. Στις 21 Δεκεμβρίου 2017, σκόραρε το τελευταίο γκολ στην εντός έδρας νίκη με 3-0 εναντίον της Ξάνθης, για το πρώτο σκέλος της φάσης των 16 του κυπέλλου 2017-18.
1463 Νορντενμαρκία

Φυσικά χαρακτηριστικά

Η μέση διάμετρος της Νορντενμαρκίας εκτιμάται σε 44,48 χιλιόμετρα. O φασματικός τύπος της είναι άγνωστος, ενώ το γεωμετρικό άλβεδό της είναι 0,0514. Είναι άγνωστο αν και με ποια περίοδο περιστρέφεται η Νορντενμαρκία γύρω από τον εαυτό της.
Κουβανική Επανάσταση

Από το στρατόπεδο Μοντάδα στο Μεξικό (1953-1956)

Η Κουβανική Επανάσταση ιστορικά ξεκίνησε στις 26 Ιουλίου 1953, όταν ομάδα επαναστατών εξαπέλυσε επίθεση κατά του στρατοπέδου Μοντάδα. Οι αδελφοί Φιντέλ και Ραούλ Κάστρο ήταν από τους επικεφαλής στην επίθεση κατά των στρατιωτικών καταυλισμών, συνελήφθη όμως και καταδικάστηκε από το καθεστώς Μπατίστα σε φυλάκιση 15 ετών. Όμως, το 1955 αμνηστεύτηκε και κατέφυγε στις ΗΠΑ, όπου και προσπάθησε εκεί να μυήσει στην επανάσταση εξόριστους Κουβανούς. Η αμερικάνικη κυβέρνηση αντέδρασε κι ο Φιντέλ αναγκάστηκε να διαφύγει στο Μεξικό. Στις αρχές Ιουλίου του 1955 οι αδελφοί Κάστρο συνάντησαν για πρώτη φορά τον γιατρό Ερνέστο Τσε Γκεβάρα, που εξελίχθηκε σε μία από τις ηγετικές μορφές του κουβανικού αγώνα.

Από την απόβαση του 1956 ως την διαφυγή του Μπατίστα (1956-1959)

Στις 25 Νοεμβρίου του 1956, συνολικά 82 επαναστάτες, μεταξύ αυτών οι αδελφοί Κάστρο και ο Τσε Γκεβάρα, ταξίδεψαν με το πλοιάριο Γράνμα, από τον ποταμό Τούξπαν του Mεξικoύ με προορισμό την Κούβα, όπου έφτασαν στις 2 Δεκεμβρίου. Κατά την αποβίβασή τους, δέχθηκαν επίθεση από τα στρατεύματα του καθεστώτος, από την οποία επέζησαν 15-20 αντάρτες που κατάφεραν να ανασυνταχθούν και να καταφύγουν στα βουνά της Σιέρα Μαέστρα, στο νότιο μέρος του νησιού. Με σημείο εκκίνησης την επίθεση αυτή, ο Τσε Γκεβάρα έλαβε ενεργό μέρος στις ένοπλες δραστηριότητες τον επαναστατών και υπήρξε ο πρώτος επαναστάτης στον οποίο δόθηκε το αξίωμα του Διοικητή (Κομαντάντε) του Επαναστατικού Στρατού της Κούβας, στις 21 Ιουλίου 1957. Κατά τους επόμενους μήνες ο ανταρτοπόλεμος στην Σιέρρα Μαέστρα εναντίον των κατά πολύ ισχυρότερων δυνάμεων του Μπατίστα, ήταν ιδιαίτερα εκτεταμένος. Τα καθεστωτικά στρατεύματα τύγχαναν και της ενεργής υποστήριξης των Ηνωμένων Πολιτειών σε πολεμικό υλικό και τεχνογνωσία, παρ'όλα αυτά το επαναστατικό κίνημα σταδιακά εδραιώθηκε στον νότο της χώρας και ιδιαίτερα στην ύπαιθρο.
Από τις πιο αποφασιστικές συγκρούσεις του αγώνα υπήρξε αυτή που κατέληξε στην κατάκτηση της Σάντα Κλάρα στις 29 Δεκεμβρίου 1958. Με την κατάκτηση της Σάντα Κλάρα, ο δρόμος για την πρωτεύουσα Αβάνα ήταν πλέον ελεύθερος και την 1η Ιανουαρίου του 1959, ο δικτάτορας Μπατίστα εγκατέλειψε την Κούβα, με προορισμό την Δομινικανή Δημοκρατία.
Την ίδια μέρα οι αδερφοί Κάστρο και οι άντρες τους έμπαιναν στην Αβάνα.
88611 Τεχαρονχιαβάκο

Δορυφόρος

Το Τεχαρονχιαγουάκο έχει ένα δορυφόρο, που λέγεται Ζαγουίσκερα, με διάμετρο περίπου 120 χιλιόμετρα που περιφέρεται σε απόσταση 27.670 χιλιομέτρων σε 829 ημέρες. Αποτελούν διπλό σύστημα.
Έρικα (τραγουδίστρια)

Star Factory: Ρωσία-Ουκρανία

Παρουσιαστής: Ντμίτρι Σέπελεφ
Bleib bei uns, denn es will Abend werden, BWV 6

Η καντάτα Bleib bei uns, denn es will Abend werden (Μείνε μαζί μας, γιατί βραδιάζει) , με αριθμό BWV 6, είναι το έκτο σε αρίθμηση έργο του Γιόχαν Σεμπάστιαν Μπαχ, σύμφωνα με τον συγκεκριμένο κατάλογο τον οποίο εισήγαγε ο Γερμανός μουσικολόγος Βόλφγκανγκ Σμίντερ (Wolfgang Schmieder, 1901 – 1990) και χρησιμοποιείται ευρύτατα σήμερα. Το έργο ανήκει στις εκκλησιαστικές καντάτες του μεγάλου κάντορα και συνετέθη κατά την παραμονή του στην Λειψία, το 1725. Παρουσιάστηκε στις 2 Απριλίου του ιδίου έτους, την Δευτέρα του Πάσχα (Feria 2 Paschatos).

Ιστορικό

Ο Μπαχ έγραψε την καντάτα το 1725, κατά το τρίτο έτος παραμονής του στη Λειψία, και ανήκει στον περίφημο δεύτερο ετήσιο κύκλο καντατών, ωστόσο δεν ανήκει στις κοράλ (χορωδιακές) καντάτες, -όπως και όλες αυτές που έγραψε μετά το Πάσχα του 1725. Τα προβλεπόμενα αναγνώσματα για την συγκεκριμένη ημέρα παρουσίασής της (Δευτέρα του Πάσχα, 15 Οκτωβρίου 1924) ήταν από τις Πράξεις των Αποστόλων (10: 34–43) και από το Ευαγγέλιο του Λουκά, ο Δρόμος προς Εμμαούς (Κατά Λουκάν 24: 13-35). H Μεγάλη Εβδομάδα εκείνης της χρονιάς, από τις πιο εργασιακά «φορτωμένες» του Μπαχ, περιελάμβανε εκτελέσεις της καντάτας Wie schön leuchtet der Morgenstern, BWV 1 (Κυριακή των Βαΐων), την δεύτερη έκδοση των Κατά Ιωάννη Παθών (Μεγάλη Παρασκευή), της καντάτας Christ lag in Todes Banden , BWV 4 και του Ορατορίου του Πάσχα (Κυριακή του Πάσχα).

Κείμενο

Το κείμενο ανήκει σε άγνωστο ποιητή, ο οποίος διατήρησε την αυθεντική ρήση του Ευαγγελίου στο πρώτο μέρος (μεῖνον μεθ᾿ ἡμῶν, ὅτι πρὸς ἑσπέραν ἐστὶ 24: 29). Στο τρίτο μέρος, (σοπράνο σολίστ) χρησιμοποιεί τις δύο πρώτες στροφές Αch bleib bei uns και In dieser letzt'n betrübten Zeit, των Μελάγχθονα και Νικολάους Σέλνεκερ (Nikolaus Selnecker) (1572) αντίστοιχα, ως κείμενο. Το κοράλ του φινάλε βασίζεται σε κείμενο του Λούθηρου (β’ στροφή, 1542).

Οργανοθεσία και δομή

Η καντάτα είναι γραμμένη στην Ντο Ελάσσονα και έχει 6 μέρη. Ο Μπαχ την συνέθεσε για τέσσερις σολίστες φωνής, τετράφωνη χορωδία και μπαρόκ ενόργανο σύνολο από δύο όμποε, όμποε da caccia, 2 βιολιά, βιόλα, βιολοντσέλο πίκολο και μπάσο κοντίνουο. Στο κοράλ του φινάλε, τα όργανα παίζουν colla parte στις φωνές.
Regensburger Domspatzen

Οι Regensburger Domspatzen (γερμ. «Τα σπουργιτάκια της Μητρόπολης του Ρέγκενσμπουργκ») είναι μια από τις πιο φημισμένες και αρχαιότερες χορωδίες αγοριών και εφήβων του κόσμου. Ανήκουν στην μητρόπολη του Ρέγκενσμπουργκ και έχουν χιλιετή και ένδοξη ιστορία. Το 2002 αναγορεύτηκαν πολιτιστικοί πρέσβεις της Ευρώπης. Η χορωδία είναι επίσης πρεσβευτές της UNICEF.

Ιστορική αναδρομή

Το έτος 975 ο επίσκοπος Βόλφγκανγκ φον Ρέγκενσμπουργκ ίδρυσε μια σχολή για την κατάρτηση των ανερχόμενων κληρικών. Οι νεαροί μαθητές διδάσκονταν λειτρουγία και ψαλμωδία. Η σχολή κατά διαστήματα έπαψε να λειτουργεί στην διάρκεια του τριακονταετούς πολέμου, λόγω έλλειψης πόρων. Η πόλη καταλείφθηκε από τους Σουηδούς που καταδυνάστευσαν τους καθολικούς και προώθησαν τους διαμαρτυρόμενους. Η σχολή επανιδρύθηκε το 1653 από τον Φραντς Βίλχελμ φον Βάρτενμπεργκ. Από το 1819 και μετά το κράτος της Βαυαρίας ανέλαβε από κοινού με την επισκοπή την οικονομική κατάρτιση της χορωδίας. Στις αρχές του 20ού αιώνα η χορωδία αρχίζει τις διεθνείς περιοδείες και έλαβε το όνομα «Domspatzen».
Μασούντ Σοτζέι

Σε συλλόγους

Η επαγγελματική του καριέρα ξεκίνησε το 2002 από τη Σανάτ Ναφτ Αμπαντάν και στη συνέχεια αγωνίστηκε σε διάφορες ομάδες του Ιράν. Το 2008 πήρε μεταγραφή για την Οσασούνα, όπου αγωνίστηκε μέχρι το 2013, και μετά για έναν χρόνο στη Λας Πάλμας. Στην πορεία, αγωνίστηκε σε δύο ομάδες του Κατάρ. Τον Ιούλιο του 2016 υπέγραψε στον Πανιώνιο, όπου έπαιξε για ενάμιση χρόνο. Από τον Δεκέμβριο του 2017 είναι παίκτης της ΑΕΚ.

Στην εθνική ομάδα

Στην εθνική ομάδα παίζει από το 2004. Ήταν στο ρόστερ της ομάδας στα Μουντιάλ του 2006 και του 2014. Επίσης, έλαβε μέρος στο Ασιατικό Κύπελλο Ποδοσφαίρου του 2007, του 2011 και του 2015. Επελέγη στο ρόστερ της ομάδας στο Μουντιάλ του 2018.

Ακτιβισμός

Ο Μασούντ Σοτζέι έχει δηλώσει ανοιχτά πως υποστηρίζει το Ιρανικό Πράσινο Κίνημα. Επιπλέον, έχει ταχθεί εναντίον της παιδικής σεξουαλικής κακοποίησης, της βίας κατά των γυναικών και της απαγόρευσης της παρουσίας των γυναικών στο γήπεδο.
Πρωτάθλημα ποδοσφαίρου Μογγολίας

Ιστορία

Οι ποδοσφαιρικοί αγώνες ξεκίνησαν από το 1946 στη Μογγολία. Στη συνέχεια το πρώτο επίσημο πρωτάθλημα πραγματοποιήθηκε το 1955, με την ονομασία «Μογγολικό Εθνικό Πρωτάθλημα». Αργότερα το 1996, το πρωτάθλημα μετονομάστηκε σε «Μογγολική Εθνική Πρέμιερ Λιγκ».
Πόλεμος Γκένπεϊ

Οι συνθήκες

Ο πόλεμος του Γκένπεϊ ήταν αναπόφευκτος. Για πολλά χρόνια οι δύο φατρίες ανταγωνίζονταν η μία την άλλη για τον έλεγχο του Αυτοκρατορικού Συμβουλίου της Ιαπωνίας. Η ένοπλη σύρραξη ήταν αναπόφευκτη διότι ανεπισήμως ήδη γινόντουσαν αψιμαχίες μεταξύ των Μιναμότο και των Ταΐρα. Ο πόλεμος άρχισε και επισήμως όταν ο αρχηγός της φατρίας των Μιναμότο έκανε επιστράτευση. Η πρώτη μάχη, η μάχη του Ούτζι, έγινε ακριβώς έξω από το Κυότο.
Νότια Προάστια Αθηνών

Τα Νότια Προάστια των Αθηνών είναι ένα συγκρότημα δήμων, οικοδομημένων νότια του κέντρου της Αθήνας, ανάμεσα στον Υμηττό και το  Σαρωνικό. Αρχικά ξεκίνησε η οικοδομική δραστηριότητα με αφορμή την εγκατάσταση του αεροδρομίου του  Ελληνικού, αλλά σύντομα διαμόρφωσαν ένα ιδιαίτερο ύφος δόμησης, συνδυάζοντας βουνό και θάλασσα. 
Σήμερα το αεροδρόμιο λειτουργεί ως εκθεσιακό πάρκο(μετά την εγκατάσταση του Διεθνούς Αερολιμένος Ελευθέριος Βενιζέλος στα Σπάτα).
Τις υψηλότερες αξίες συγκεντρώνει η παραλιακή ζώνη, με μεγάλες αποκλίσεις από τη μέση αξία σε αρκετούς δήμους (π.χ. η παραλιακή της Καλλιθέας συγκεντρώνει στο αντικειμενικό σύστημα τιμές της τάξης των 1.700ε/τ.μ. δόμησης, το Μοσχάτο επίσης). Το δίκτυο του μετρό φτάνει μέχρι το Ελληνικό, με ενδιάμεσες στάσεις τον Άγιο Δημήτριο, την Ηλιούπολη, τον Άλιμο και την Αργυρούπολη.

Παραλιακή Αθηνών

Η παραλιακή ζώνη των Αθηνών εκτείνεται από ΝΔ. μέχρι ΝΑ. του κέντρου της. Ξεκινάει από το Νέο Φάληρο, συνεχίζει από Μοσχάτο και Καλλιθέα (παραλιακά) και καταλήγει στα υπόλοιπα νότια προάστια. Κύρια διαδρομή της είναι η δια της λεωφόρου Ποσειδώνος και αφού περάσει ο επισκέπτης από το Παλαιό Φάληρο, τον Άλιμο, το Καλαμάκι και το Ελληνικό, διέρχεται από τη Γλυφάδα και τη Βούλα, το Καβούρι και τη Βουλιαγμένη μέχρι να καταλήξει στη Βάρκιζα Βάρης και στην Σαρωνίδα.

Η παραλιακή ζώνη αποτελεί οικιστικά την πιο ακριβή περιοχή των Αθηνών μαζί με τα βόρεια προάστια, χάρη στην πλούσια νυχτερινή ζωή, τα πολυτελή καταστήματα και ξενοδοχεία, τις παραλίες και την σχετικά κοντινή απόστασή της από το κέντρο της πρωτεύουσας.

Επίσης συναγωνίζεται το ιστορικό κέντρο των Αθηνών (Πλάκα, Ηρώδου Αττικού) και το Σύνταγμα σε υψηλές αξίες. Συγκεντρώνει πληθώρα κόσμου το καλοκαίρι και εξυπηρετείται από το τραμ με αφετηρίες το Νέο φάληρο και την Πλατεία Συντάγματος και τέρμα το Ασκληπείο Βούλας, παράλληλα με το υφιστάμενο δίκτυο λεωφορειοδρόμων.

Οικονομικά στοιχεία

Στην πιο ακριβή περιοχή της παραλιακής αναδείχθηκε το 12μηνο του 2007 η Βάρκιζα
, σύμφωνα με έρευνα του τμήματος στατιστικής του Οικονομικού Πανεπιστημίου Αθηνών, με μέση τιμή τα 3.958 ευρώ/τ.μ. και το 25% των προσφερόμενων κατοικιών να συγκεντρώνει τιμή πώλησης που υπερέβη τα 4.202 ευρώ/τ.μ. Η οικονομικότερη ζώνη εντοπίζεται στην Καλλιθέα, με μέση τιμή τα 1.725 ευρώ/τ.μ.
Οι δήμοι αυτοί, μαζί με τα ανατολικά προάστια απαρτίζουν τη ζώνη Γ των Αθηνών.
Π.Α.Ο.Κ. (πετοσφαίριση γυναικών)

Ιστορία

Το γυναικείο τμήμα βόλεϊ του ΠΑΟΚ αποτελεί μέρος του ΑΣ ΠΑΟΚ. Η παρούσα ομάδα υφίσταται από το 2010, όταν και ξεκίνησε η επαναλειτουργία του.
Μετείχε στο πρώτο πρωτάθλημα της Α2 κατηγορίας την περίοδο 1990-91. Κατέλαβε την 4η θέση και διεκδίκησε σε αγώνες μπαράζ την άνοδο στην Α1 κατηγορία χωρίς επιτυχία. Την περίοδο 1991-92 κατέλαβε την 7η θέση μεταξύ δέκα ομάδων. Την περίοδο 1992-93 κατέλαβε την 10η και τελεταία θέση και υποβιβάστηκε στη Β' Εθνική.Μετα απο πολλες προσπάθειες να αναγεννηθεί το τμημα σταματησε να υφίσταται το 2003

Το 2010 το τμήμα επανιδρύθηκε, και αγωνίστηκε στο πρωτάθλημα Β' κατηγορίας της ΕΠΕΣΘ. Την περίοδο 2011-12 κέρδισε την άνοδο του στην Α' κατηγορία. Τη σεζόν 2016-2017, η ομάδα αγωνίζεται στην Α' Κατηγορία της Ε.ΠΕ.Σ.Θ., όπου και κατέλαβε την πρώτη θέση, με την άνοδο να αποτελεί αναμενόμενο αποτέλεσμα. Ακόμη, η ομάδα την ίδια σεζόν κατακτά και το Κύπελλο της Ε.ΠΕ.Σ.Θ.
Τη σεζόν 2017-2018, η ομάδα αγωνίστηκε στον δεύτερο υποόμιλο της Α2 Γυναικών, σεζόν την οποία ολοκλήρωσε με την άνοδό της στην Pre League.
Ιωάννης Αλβέρτος του Μεκλεμβούργου

Βιογραφία

Ήταν ο τρίτος γιος του Φρειδερίκου-Φραγκίσκου Β΄ μεγάλου δούκα του Μεκλεμβούργου-Σβερίν και της Αυγούστας, κόρης του Ερρίκου ΝΙΓ΄ πρίγκιπα του Ρόις-Κέστριτς.
Το 1920 απεβίωσε στο ανάκτορο Βίλιγκρατ, κοντά στο Λύμπστορφ σε ηλικία 63 ετών.

Οικογένεια

Νυμφεύτηκε πρώτα το 1886 την Ελισάβετ-Σύβιλλα των Βέττιν, κόρη του Καρόλου-Αλεξάνδρου μεγάλου δούκα της Σαξονίας-Βαϊμάρης-Άιζεναχ.
Το 1908 απεβίωσε η Ελισάβετ-Σύβιλλα και ο Ιωάννης-Αλβέρτος έκανε δεύτερο γάμο το 1909 με την Ελισάβετ, κόρη του Μπότο πρίγκιπα του Στόλμπερκ-Ρόσσλα. Δεν απέκτησε απογόνους από τους γάμους του.
Καλλίας Α´

Τα επιτεύγματά του

Ο Καλλίας Α ήταν νικητής στο ιππικό αγώνισμα του κέλη στους 54ους (564 π.Χ.) ολυμπιακούς αγώνες της αρχαιότητας, ενώ αναφέρεται πως ήρθε δεύτερος στο αγώνισμα του τεθρίππου ενώ υπήρξε και νικητής στα Πύθια. Ο Ηρόδοτος αναφέρει πως ο Καλλίας ήταν εχθρός της τυραννίδας σε τέτοιο βαθμό όπου ήταν ο μόνος που τόλμησε να αγοράσει τα αντικείμενα της περιουσίας του Πεισίστρατου, όταν αυτός εκδιώχθηκε και η περιουσία του διατέθηκε σε δημοπρασία από την πολιτεία. Εγγονός του ήταν ο Αθηναίος στρατιωτικός και διπλωμάτης Καλλίας Β´.

Σύμφωνα με τον Ηρόδοτο

ΗΡΟΔΟΤΟΣ  - Ἱστορίαι 
 
[6.122.1] [Καλλίεω δὲ τούτου ἄξιον πολλαχοῦ μνήμην ἐστὶ πάντα τινὰ ἔχειν. τοῦτο μὲν γὰρ τὰ προλελεγμένα, ὡς ἀνὴρ ἄκρος ἐλευθερῶν τὴν πατρίδα, τοῦτο δὲ τὰ ἐν Ὀλυμπίῃ ἐποίησε· ἵππῳ νικήσας, τεθρίππῳ δὲ δεύτερος γενόμενος, Πύθια δὲ πρότερον ἀνελόμενος, ἐφανερώθη ἐς τοὺς Ἕλληνας πάντας δαπάνῃσι μεγίστῃσι.  ΗΡΟΔΟΤΟΣ  - Ἱστορίαι) 
  
 [6.122.1] [Αυτό τον Καλλία αξίζει ο καθένας μας να τον θυμάται συχνά. Πρώτα πρώτα για όσα είπαμε προηγουμένως, πως στάθηκε πρωταγωνιστής στον αγώνα για την ελευθερία της πατρίδας του, κι ύστερα για τους άθλους του στην Ολυμπία· ανακηρύχτηκε ολυμπιονίκης στις ιπποδρομίες, δεύτερος νικητής στον αγώνα τεθρίππων, αφού προηγουμένως είχε νικήσει στα Πύθια· έγινε πασίγνωστος στον ελληνικό κόσμο για τα υπερβολικά μεγάλα ποσά που δαπάνησε.
Λεόντιος Μαχαιράς

Βίος

Ο Λεόντιος Μαχαιράς ήταν προύχοντας, γιος αυλικών και ακολούθησε τον Ιανό Λουζινιάν στην εκστρατεία εναντίον των Αιγυπτίων, οι οποίοι είχαν επιτεθεί στην Κύπρο.

Συγγραφικό έργο

Διατήρησε στενή σχέση με το φραγκικό βασίλειο της Κύπρου, ίσως λόγω της γνώσης της γαλλικής γλώσσας. Κατόρθωσε μέσω της σχέσης του αυτής να έχει πρόσβαση στα αρχεία του βασιλείου. Γνωστό του έργο είναι η Εξήγησις της γλυκείας χώρας Κύπρου, η ποία λέγεται Κρόνηκα τουτέστιν Χρονικόν, γνωστότερη με τον τίτλο Κρόνηκα. Πρόκειται για ένα χρονικό, το οποίο ξεκινάει από την περίοδο της βασιλείας του Μεγάλου Κωνσταντίνου έως και το θάνατο του βασιλιά της Κύπρου, Ιωάννη Β' το 1458.
Γράφει σε γλώσσα απλή ενώ συχνά χρησιμοποιεί λογιοτατισμούς.
Ευφορίων (μυθολογία)

Στην ελληνική μυθολογία, ο Ευφορίων ήταν ο γιος του Αχιλλέα και της Ωραίας Ελένης, και γεννήθηκε όταν οι γονείς κατοικούσαν στα Ηλύσια Πεδία. Πήρε το όνομα του από την εύφορη γη, και διέθετε ένα ζευγάρι φτερά. Σύμφωνα με άλλες πηγές ο Αχιλλέας και η Ελένη δεν είχαν ποτέ καμία σχέση και δεν έκαναν ποτέ κανένα παιδί. Αντιθέτως ο Αχιλλέας στα Ηλύσια Πεδία παντρεύτηκε την Ιφιγένεια.
Για άγνωστους λόγους, ο Ευφορίων αντιμετώπισε το μένος του Δία, ο οποίος τον βρήκε στο νησί της Μήλου και τον φόνευσε εξαπολύωντας εναντίον του ένα κεραυνό. Κατόπιν απαγόρευσε την ταφή του, και τις νύμφες που παράκουσαν την εντολή του και τελικά τον έθαψαν, τις τιμώρησε μεταμορφώνοντας τες σε βατράχους.